CELEX: 52021DC0755
Language: el
Date: 2021-11-25
Title: Πρόταση ΣΥΣΤΑΣΗ ΤΟΥ ΣΥΜΒΟΥΛΙΟΥ για την τροποποίηση της σύστασης (ΕΕ) 2020/1632 του Συμβουλίου σχετικά με την εφαρμογή συντονισμένης προσέγγισης για τη διευκόλυνση των ασφαλών ταξιδίων κατά τη διάρκεια της πανδημίας COVID-19 στον χώρο Σένγκεν

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 25.11.2021
            COM(2021) 755 final
            2021/0398(NLE)
            
            Πρόταση
            ΣΥΣΤΑΣΗ ΤΟΥ ΣΥΜΒΟΥΛΙΟΥ
            για την τροποποίηση της σύστασης (ΕΕ) 2020/1632 του Συμβουλίου σχετικά με την εφαρμογή συντονισμένης προσέγγισης για τη διευκόλυνση των ασφαλών ταξιδίων κατά τη διάρκεια της πανδημίας COVID-19 στον χώρο Σένγκεν
            (Κείμενο που παρουσιάζει ενδιαφέρον για τον ΕΟΧ)
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               
                  Η Ένωση συγκροτεί χώρο ελευθερίας, ασφάλειας και δικαιοσύνης, εντός του οποίου εξασφαλίζει την απουσία ελέγχων των προσώπων στα εσωτερικά σύνορα. Στο πλαίσιο του κεκτημένου του Σένγκεν, επιτρέπεται η διέλευση των εσωτερικών συνόρων σε οποιοδήποτε σημείο χωρίς συνοριακούς ελέγχους σε πρόσωπα, ανεξαρτήτως της ιθαγένειάς τους. Το δικαίωμα διέλευσης αφορά επίσης υπηκόους τρίτων χωρών που διαμένουν νομίμως στην ΕΕ, καθώς και υπηκόους τρίτων χωρών που έχουν εισέλθει νομίμως στην επικράτεια κράτους μέλους και οι οποίοι μπορούν να κυκλοφορούν ελεύθερα στην επικράτεια όλων των άλλων κρατών μελών επί έως και 90 ημέρες εντός οποιασδήποτε περιόδου 180 ημερών.
               
               
                  Ανταποκρινόμενα στην έξαρση της πανδημίας COVID-19, τα κράτη μέλη έλαβαν πολλά, και συχνά διαφορετικά μεταξύ τους, μέτρα για τον περιορισμό της διασποράς του ιού, ορισμένα από τα οποία είχαν αντίκτυπο και στο δικαίωμα των υπηκόων τρίτων χωρών, οι οποίοι παραμένουν ή διαμένουν νομίμως στην Ένωση, να κυκλοφορούν ελεύθερα μεταξύ των επικρατειών των κρατών μελών, όπως περιορισμοί εισόδου ή απαιτήσεις υποβολής των διασυνοριακών ταξιδιωτών σε διαγνωστικές εξετάσεις για λοίμωξη από τον ιό SARS-CoV-2. Κατά την έγκριση και εφαρμογή περιορισμών στην ελεύθερη κυκλοφορία, τα κράτη μέλη υπέχουν την υποχρέωση να τηρούν τις αρχές του δικαίου της ΕΕ, ιδίως την αναλογικότητα και την απαγόρευση των διακρίσεων.
               
               
                  Η λήψη μονομερών μέτρων στον τομέα αυτόν προκάλεσε σημαντικές διαταραχές, καθώς οι επιχειρήσεις, οι πολίτες, οι κάτοικοι και οι επισκέπτες ήρθαν αντιμέτωποι με ευρύ φάσμα διαφορετικών μεταξύ τους και ταχέως μεταβαλλόμενων μέτρων. Αυτό είναι ιδιαίτερα επιβλαβές σε μια κατάσταση όπου η ευρωπαϊκή οικονομία έχει ήδη πληγεί σημαντικά από τον ιό. Τέτοιες αποκλίσεις μπορούν επίσης να υπονομεύσουν την εμπιστοσύνη του κοινού στα υγειονομικά μέτρα, ιδίως στον εμβολιασμό, γεγονός που θα μπορούσε με τη σειρά του να επιδεινώσει την επιδημιολογική κατάσταση.
               
               
                  Για να διασφαλίσει την αύξηση του συντονισμού μεταξύ των κρατών μελών, στις 13 Οκτωβρίου 2020 το Συμβούλιο εξέδωσε, βάσει πρότασης της Επιτροπής, τη σύσταση (ΕΕ) 2020/1475 του Συμβουλίου σχετικά με την εφαρμογή συντονισμένης προσέγγισης όσον αφορά τον περιορισμό της ελεύθερης κυκλοφορίας για την αντιμετώπιση της πανδημίας COVID-19
                     1
                  . Η σύσταση του Συμβουλίου καθιέρωσε μια συντονισμένη προσέγγιση σχετικά με τα ακόλουθα βασικά σημεία: εφαρμογή κοινών κριτηρίων και κατώτατων ορίων κατά τη λήψη απόφασης σχετικά με τη θέσπιση περιορισμών στην ελεύθερη κυκλοφορία, αποτύπωση του κινδύνου μετάδοσης της νόσου COVID-19 σε χάρτη βάσει συμφωνημένου χρωματικού κώδικα, και συντονισμένη προσέγγιση όσον αφορά τα τυχόν μέτρα που μπορούν να εφαρμοστούν κατάλληλα σε άτομα που μετακινούνται μεταξύ περιοχών, ανάλογα με το επίπεδο κινδύνου μετάδοσης στις εν λόγω περιοχές. Στη συνέχεια, αυτή η σύσταση του Συμβουλίου επικαιροποιήθηκε στο πλαίσιο των εξελίξεων της επιδημιολογικής κατάστασης
                     2
                  .
               
               
                  Παράλληλα, όσον αφορά τους υπηκόους τρίτων χωρών οι οποίοι παραμένουν ή διαμένουν νομίμως στην ΕΕ, στις 30 Οκτωβρίου 2020 το Συμβούλιο εξέδωσε τη σύσταση (ΕΕ) 2020/1632 σχετικά με την εφαρμογή συντονισμένης προσέγγισης όσον αφορά τον περιορισμό της ελεύθερης κυκλοφορίας για την αντιμετώπιση της πανδημίας COVID-19 στον χώρο Σένγκεν
                     3
                  .
               
               
                  Με σκοπό να διευκολυνθεί η ασφαλής ελεύθερη κυκλοφορία κατά τη διάρκεια της πανδημίας της COVID-19, το Ευρωπαϊκό Κοινοβούλιο και το Συμβούλιο εξέδωσαν στις 14 Ιουνίου 2021 τους κανονισμούς (ΕΕ) 2021/953 και (ΕΕ) 2021/954 σχετικά με το Ψηφιακό Πιστοποιητικό COVID της ΕΕ. Το Ψηφιακό Πιστοποιητικό COVID της ΕΕ αποδείχθηκε σημαντικό εργαλείο για την αποκατάσταση των ταξιδιών στο εσωτερικό της Ένωσης
                     4
                  . Με σκοπό την καλύτερη αξιοποίηση του πλαισίου για το Ψηφιακό Πιστοποιητικό COVID της ΕΕ, το Συμβούλιο τροποποίησε ταυτόχρονα και τη σύσταση (ΕΕ) 2020/1475 του Συμβουλίου
                     5
                  . Σύμφωνα με τους τροποποιημένους κανόνες, τα εμβολιασμένα άτομα ή τα άτομα που έχουν αναρρώσει θα εξαιρούνται από τους περιορισμούς που εφαρμόζονται σύμφωνα με τη σύσταση.
               
               
                  Από τον Ιούνιο του 2021, η εφαρμογή του Ψηφιακού Πιστοποιητικού COVID της ΕΕ προχωρά με ταχύ ρυθμό. Έως τις 13 Οκτωβρίου 2021 τα κράτη μέλη έχουν εκδώσει περισσότερα από 591 εκατομμύρια Ψηφιακά Πιστοποιητικά COVID της ΕΕ, εκ των οποίων 437 εκατομμύρια πιστοποιητικά εμβολιασμού, 144 εκατομμύρια πιστοποιητικά διαγνωστικού ελέγχου και 10 εκατομμύρια πιστοποιητικά ανάρρωσης
                     6
                  . Το Ψηφιακό Πιστοποιητικό COVID της ΕΕ αποτελεί συνεπώς ένα αξιόπιστο, αποδεκτό και ευρέως διαθέσιμο εργαλείο για τη διευκόλυνση της ελεύθερης κυκλοφορίας κατά τη διάρκεια της πανδημίας COVID-19. Σύμφωνα με έρευνα του Ευρωβαρόμετρου που δημοσιεύτηκε τον Σεπτέμβριο του 2021, περίπου τα δύο τρίτα (65 %) όσων απάντησαν  συμφώνησαν ότι το Ψηφιακό Πιστοποιητικό COVID της ΕΕ είναι το ασφαλέστερο μέσο για να ταξιδεύουν ελεύθερα στην Ευρώπη κατά τη διάρκεια της πανδημίας COVID-19
                     7
                  . Σχεδόν όλα τα κράτη μέλη χρησιμοποιούν το Ψηφιακό Πιστοποιητικό COVID της ΕΕ και για εγχώριους σκοπούς.
               
               
                  Το πλαίσιο του Ψηφιακού Πιστοποιητικού COVID της ΕΕ δεν χρησιμοποιείται με επιτυχία μόνο από τα κράτη μέλη της ΕΕ, τις τρεις χώρες εκτός ΕΕ του Ευρωπαϊκού Οικονομικού Χώρου
                     8
                   και την Ελβετία
                     9
                  , αλλά και από έναν αυξανόμενο αριθμό τρίτων χωρών
                     10
                  , ενώ αναμένεται η ένταξη περισσότερων τρίτων χωρών στο μέλλον. Ως εκ τούτου, το πλαίσιο του Ψηφιακού Πιστοποιητικού COVID της ΕΕ είναι το μόνο σύστημα μεγάλης κλίμακας που λειτουργεί σε διεθνές επίπεδο
                     11
                  .
               
               
                  Ταυτόχρονα, η επιδημιολογική κατάσταση εντός της Ένωσης, η οποία χαρακτηρίζεται από υψηλό και αυξανόμενο ποσοστό ανακοίνωσης συνολικών κρουσμάτων, παραμένει δύσκολη, αιτιολογώντας τη διατήρηση των μέτρων που αποσκοπούν στην προστασία της δημόσιας υγείας. Το Ευρωπαϊκό Κέντρο Πρόληψης και Ελέγχου Νόσων (ECDC) συνιστά την περαιτέρω αύξηση της εμβολιαστικής κάλυψης κατά της νόσου COVID-19 σε όλες τις επιλέξιμες ηλικιακές ομάδες, καθώς και τη διατήρηση μη φαρμακευτικών μέτρων, όπως η χρήση μάσκας προσώπου, η βελτίωση του αερισμού σε κλειστούς χώρους και μέτρα τήρησης φυσικής απόστασης, ως βασικά εργαλεία για τη μείωση της περαιτέρω διασποράς του ιού και των παραλλαγών του
                     12
                  .
               
               
                  Στις 25 Νοεμβρίου 2021 η Επιτροπή εξέδωσε πρόταση σύστασης του Συμβουλίου σχετικά με την εφαρμογή συντονισμένης προσέγγισης όσον αφορά τη διευκόλυνση της ασφαλούς ελεύθερης κυκλοφορίας κατά τη διάρκεια της πανδημίας COVID-19 και για την αντικατάσταση της σύστασης (ΕΕ) 2020/1475
                     13
                  . Στην πρόταση αυτή, η Επιτροπή προτείνει την προσαρμογή της συντονισμένης προσέγγισης ενόψει δύο σημαντικών εξελίξεων με επιπτώσεις στην επιδημιολογική κατάσταση: πρώτον, τη σημαντική αύξηση της εμβολιαστικής κάλυψης και, δεύτερον, τους γρήγορους ρυθμούς με τους οποίους προχωρά η εφαρμογή του Ψηφιακού Πιστοποιητικού COVID της ΕΕ, που διατίθεται επίσης σε υπηκόους τρίτων χωρών οι οποίοι παραμένουν ή διαμένουν νομίμως στην ΕΕ. Στις 25 Νοεμβρίου 2021 η Επιτροπή εξέδωσε πρόταση σύστασης του Συμβουλίου σχετικά με την εφαρμογή συντονισμένης προσέγγισης όσον αφορά τη διευκόλυνση της ασφαλούς ελεύθερης κυκλοφορίας κατά τη διάρκεια της πανδημίας COVID-19 και για την αντικατάσταση της σύστασης (ΕΕ) 2020/1475
                     14
                  . 
               
               
                  Ως εκ τούτου, και προκειμένου να διασφαλιστεί η συνοχή, η σύσταση (ΕΕ) 2020/1632 του Συμβουλίου θα πρέπει να τροποποιηθεί ώστε να αναφέρεται στη νέα σύσταση, μόλις αυτή εγκριθεί. 
               
            
            
               •Συνέπεια με τις ισχύουσες διατάξεις στον τομέα πολιτικής
            
            
               Με την παρούσα σύσταση επιδιώκεται η εφαρμογή των υφιστάμενων διατάξεων σχετικά με τους ταξιδιωτικούς περιορισμούς εντός του χώρου Σένγκεν για λόγους δημόσιας υγείας.
            
            
               •Συνέπεια με άλλες πολιτικές της Ένωσης
            
            
               Η παρούσα σύσταση συνάδει με άλλες ενωσιακές πολιτικές, συμπεριλαμβανομένων εκείνων που αφορούν την ελεύθερη κυκλοφορία των πολιτών της Ένωσης, την προστασία της δημόσιας υγείας, την απουσία ελέγχων στα εσωτερικά σύνορα εντός του χώρου Σένγκεν.
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
         
         
            
               •Νομική βάση
            
            
               Η Συνθήκη για τη λειτουργία της Ευρωπαϊκής Ένωσης (ΣΛΕΕ) και ιδίως το άρθρο 77 παράγραφος 2 στοιχεία γ) και ε) και το άρθρο 292.
            
            
               •Επικουρικότητα
            
            
               Το άρθρο 292 της ΣΛΕΕ παρέχει στο Συμβούλιο το δικαίωμα να διατυπώνει συστάσεις. Σύμφωνα με την εν λόγω διάταξη, το Συμβούλιο αποφασίζει μετά από πρόταση της Επιτροπής σε όλες τις περιπτώσεις στις οποίες οι Συνθήκες προβλέπουν την έκδοση πράξεων μετά από πρόταση της Επιτροπής.
            
            
               Αυτό ισχύει στην παρούσα περίπτωση, δεδομένου ότι χρειάζεται συνεκτική προσέγγιση για την αποφυγή διαταραχών από μονομερή και μη επαρκώς συντονισμένα μέτρα που περιορίζουν τα ταξίδια εντός του χώρου Σένγκεν. Το άρθρο 77 παράγραφος 1 στοιχείο α) της ΣΛΕΕ ορίζει ότι η Ένωση συγκροτεί χώρο ελευθερίας, ασφάλειας και δικαιοσύνης, εντός του οποίου εξασφαλίζει την απουσία ελέγχων των προσώπων στα εσωτερικά σύνορα. Στο πλαίσιο του κεκτημένου του Σένγκεν, επιτρέπεται η διέλευση των εσωτερικών συνόρων σε οποιοδήποτε σημείο χωρίς συνοριακούς ελέγχους σε πρόσωπα, ανεξαρτήτως της ιθαγένειάς τους. Το δικαίωμα διέλευσης αφορά επίσης υπηκόους τρίτων χωρών που διαμένουν νομίμως στην ΕΕ, καθώς και υπηκόους τρίτων χωρών που έχουν εισέλθει νομίμως στην επικράτεια κράτους μέλους, οι οποίοι μπορούν να ταξιδέψουν ελεύθερα στην επικράτεια όλων των άλλων κρατών μελών έως και 90 ημέρες εντός οποιασδήποτε περιόδου 180 ημερών. 
            
            
               Επιπλέον, το άρθρο 77 παράγραφος 2 στοιχεία γ) και ε) της ΣΛΕΕ ορίζει ότι οι προϋποθέσεις υπό τις οποίες οι υπήκοοι τρίτων χωρών μπορούν να κυκλοφορούν ελεύθερα στην Ένωση, και η απουσία ελέγχου προσώπων, ανεξαρτήτως ιθαγένειας, κατά τη διέλευση των εσωτερικών συνόρων καθορίζονται από το Ευρωπαϊκό Κοινοβούλιο και το Συμβούλιο, αποφασίζοντας σύμφωνα με τη συνήθη νομοθετική διαδικασία, με την επιφύλαξη των περιορισμών και των όρων που ορίζονται στις Συνθήκες και των μέτρων που θεσπίζονται για την εφαρμογή τους.
            
            
               Σύμφωνα με το άρθρο 168 παράγραφος 6 της ΣΛΕΕ, το Συμβούλιο, μετά από πρόταση της Επιτροπής, μπορεί επίσης να διατυπώνει συστάσεις για την εξασφάλιση υψηλού επιπέδου προστασίας της ανθρώπινης υγείας κατά τον καθορισμό και την εφαρμογή όλων των πολιτικών και δράσεων της Ένωσης.
            
            
               •Αναλογικότητα
            
            
               Η θέσπιση μονομερών ή μη συντονισμένων μέτρων είναι πιθανό να οδηγήσει σε περιορισμούς στα ταξίδια εντός του χώρου Σένγκεν, οι οποίοι είναι ασυνεπείς και κατακερματισμένοι, με αποτέλεσμα να δημιουργείται αβεβαιότητα για τους υπηκόους τρίτων χωρών που έχουν εισέλθει νομίμως στην επικράτεια ενός κράτους μέλους και οι οποίοι μπορούν να κυκλοφορούν ελεύθερα στην επικράτεια όλων των άλλων κρατών μελών. Η πρόταση δεν υπερβαίνει ό,τι είναι αναγκαίο και αναλογικό για την επίτευξη του επιδιωκόμενου στόχου.
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας
            
            
               ά.α.
            
            
               •Διαβουλεύσεις με τα ενδιαφερόμενα μέρη
            
            
               
                  Η πρόταση λαμβάνει υπόψη τις τακτικές συζητήσεις με τα κράτη μέλη, τις διαθέσιμες πληροφορίες σχετικά με την εξέλιξη της επιδημιολογικής κατάστασης και τα σχετικά διαθέσιμα επιστημονικά στοιχεία. 
               
            
            
               •Εκτίμηση επιπτώσεων
            
            
               ά.α.
            
            
               •Θεμελιώδη δικαιώματα
            
            
               ά.α.
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Καμία.
            
         
         
            
               5.ΛΟΙΠΑ ΣΤΟΙΧΕΙΑ
            
            
               ά.α.
            
            
               2021/0398 (NLE)
            
            
               Πρόταση
            
            
               ΣΥΣΤΑΣΗ ΤΟΥ ΣΥΜΒΟΥΛΙΟΥ
            
            
               για την τροποποίηση της σύστασης (ΕΕ) 2020/1632 του Συμβουλίου σχετικά με την εφαρμογή συντονισμένης προσέγγισης για τη διευκόλυνση των ασφαλών ταξιδίων κατά τη διάρκεια της πανδημίας COVID-19 στον χώρο Σένγκεν
            
            
               (Κείμενο που παρουσιάζει ενδιαφέρον για τον ΕΟΧ)
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 77 παράγραφος 2 στοιχεία γ) και ε) και το άρθρο 292, πρώτη και δεύτερη περίοδος,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Σύμφωνα με το άρθρο 67 της ΣΛΕΕ, η Ένωση συγκροτεί χώρο ελευθερίας, ασφάλειας και δικαιοσύνης, εντός του οποίου εξασφαλίζει την απουσία ελέγχων των προσώπων στα εσωτερικά σύνορα. Στο πλαίσιο του κεκτημένου του Σένγκεν, επιτρέπεται η διέλευση των εσωτερικών συνόρων σε οποιοδήποτε σημείο χωρίς συνοριακούς ελέγχους σε πρόσωπα, ανεξαρτήτως της ιθαγένειάς τους. Το δικαίωμα διέλευσης αφορά επίσης υπηκόους τρίτων χωρών που διαμένουν νομίμως στην ΕΕ καθώς και υπηκόους τρίτων χωρών που έχουν εισέλθει νομίμως στην επικράτεια κράτους μέλους και οι οποίοι μπορούν να κυκλοφορούν ελεύθερα στην επικράτεια όλων των άλλων κρατών μελών για έως και 90 ημέρες εντός οποιασδήποτε περιόδου 180 ημερών.
            
            
               (2)Στις 30 Ιανουαρίου 2020 ο γενικός διευθυντής του Παγκόσμιου Οργανισμού Υγείας (στο εξής: ΠΟΥ) κήρυξε κατάσταση έκτακτης ανάγκης για τη δημόσια υγεία σε διεθνές επίπεδο λόγω της παγκόσμιας έξαρσης του νέου κορονοϊού, ο οποίος προκαλεί τη νόσο του κορονοϊού 2019 (COVID-19). Στις 11 Μαρτίου 2020 ο ΠΟΥ εκτίμησε ότι η νόσος COVID-19 μπορεί να χαρακτηριστεί πανδημία.
            
            
               (3)Για να περιοριστεί η διασπορά του ιού SARS-Cov-2, τα κράτη μέλη έλαβαν διάφορα μέτρα, μερικά από τα οποία είχαν αντίκτυπο στο δικαίωμα διαμονής και ελεύθερης κυκλοφορίας στην επικράτεια των κρατών μελών, μεταξύ άλλων για τους υπηκόους τρίτων χωρών που παραμένουν ή διαμένουν νομίμως στην επικράτεια ενός κράτους μέλους, όπως περιορισμούς εισόδου ή απαιτήσεις υποβολής των διασυνοριακών ταξιδιωτών σε καραντίνα. Τα μέτρα αυτά είχαν δυσμενή και δυσανάλογο αντίκτυπο λόγω των ελέγχων των προσώπων, ανεξαρτήτως ιθαγένειας, κατά τη διέλευση εσωτερικών συνόρων εντός του χώρου Σένγκεν.
            
            
               (4)Στις 13 Οκτωβρίου 2020, μετά από πρόταση της Επιτροπής, το Συμβούλιο εξέδωσε τη σύσταση (ΕΕ) 2020/1475 σχετικά με την εφαρμογή συντονισμένης προσέγγισης όσον αφορά τον περιορισμό της ελεύθερης κυκλοφορίας για την αντιμετώπιση της πανδημίας COVID-19
                  15
               . Η εν λόγω σύσταση θεσπίζει γενικές αρχές και κοινά κριτήρια, συμπεριλαμβανομένων κοινών κατώτατων ορίων, που πρέπει να λαμβάνονται υπόψη κατά την εξέταση της επιβολής περιορισμών της ελεύθερης κυκλοφορίας για την αντιμετώπιση της πανδημίας COVID-19. Θεσπίζει επίσης κοινό πλαίσιο όσον αφορά πιθανά μέτρα για ταξιδιώτες που προέρχονται από περιοχές υψηλότερου κινδύνου. Συνιστά στα κράτη μέλη να συντονίζονται και να ενημερώνουν το κοινό όταν λαμβάνονται περιοριστικά μέτρα.
            
            
               (5)Η σύσταση (ΕΕ) 2020/1632 του Συμβουλίου συνιστά ότι οι γενικές αρχές, τα κοινά κριτήρια, τα κοινά κατώτατα όρια και το κοινό πλαίσιο μέτρων, συμπεριλαμβανομένων των συστάσεων σχετικά με τον συντονισμό και την ενημέρωση, όπως ορίζονται στη σύσταση (ΕΕ) 2020/1475, θα πρέπει επίσης να εφαρμόζονται σε ό,τι αφορά την κυκλοφορία εντός του χώρου Σένγκεν χωρίς ελέγχους στα εσωτερικά σύνορα.
            
            
               (6)Προκειμένου να ληφθεί υπόψη η εξέλιξη της πανδημίας COVID-19, από την έγκριση της σύστασης (ΕΕ) 2020/1475, το Συμβούλιο, βάσει πρότασης της Επιτροπής, αντικατέστησε την εν λόγω σύσταση με τη [σύσταση (ΕΕ) 2021/XXXX [ο αριθμός και η ημερομηνία θα προστεθούν από την Επίσημη Εφημερίδα]. 
            
            
               (7)Προκειμένου να διασφαλιστεί ότι τα κοινά κριτήρια, τα κατώτατα όρια και το πλαίσιο μέτρων που εφαρμόζουν τα κράτη μέλη για τη διευκόλυνση των ασφαλών ταξιδίων εντός του χώρου Σένγκεν χωρίς ελέγχους στα εσωτερικά σύνορα κατά τη διάρκεια της πανδημίας COVID-19 παραμένουν επικαιροποιημένα και πλήρως ευθυγραμμισμένα με την κοινή προσέγγιση που αποσκοπεί στη διευκόλυνση της ελεύθερης κυκλοφορίας, όπως ορίζεται στη [σύσταση (ΕΕ) 2021/XXXX], η αναφορά της σύστασης (ΕΕ) 2020/1632 του Συμβουλίου στη σύσταση (ΕΕ) 2020/1475 θα πρέπει να αντικατασταθεί από μια αναφορά στη [σύσταση (ΕΕ) 2021/XXXX]. Η παρούσα σύσταση αποτελεί ανάπτυξη των διατάξεων του κεκτημένου του Σένγκεν στις οποίες δεν συμμετέχει η Ιρλανδία σύμφωνα με την απόφαση 2002/192/ΕΚ του Συμβουλίου
                  16
               · η Ιρλανδία δεν συμμετέχει, κατά συνέπεια, στην έκδοσή της και δεν δεσμεύεται από αυτήν ούτε υπόκειται στην εφαρμογή της.
            
            
               (8)Όσον αφορά τη Βουλγαρία, την Κροατία, την Κύπρο και τη Ρουμανία, η παρούσα σύσταση αποτελεί ανάπτυξη του κεκτημένου του Σένγκεν, κατά την έννοια του άρθρου 3 παράγραφος 2 της πράξης προσχώρησης του 2003, του άρθρου 4 παράγραφος 2 της πράξης προσχώρησης του 2005 και του άρθρου 4 παράγραφος 2 της πράξης προσχώρησης του 2011.
            
            
               (9)Όσον αφορά την Ισλανδία και τη Νορβηγία, η παρούσα σύσταση αποτελεί ανάπτυξη των διατάξεων του κεκτημένου του Σένγκεν, κατά την έννοια της συμφωνίας η οποία συνάφθηκε από το Συμβούλιο της Ευρωπαϊκής Ένωσης και από τη Δημοκρατία της Ισλανδίας και το Βασίλειο της Νορβηγίας για τη σύνδεση των δύο αυτών κρατών με την υλοποίηση, την εφαρμογή και την ανάπτυξη του κεκτημένου του Σένγκεν, οι οποίες διατάξεις εμπίπτουν στον τομέα στον οποίο αναφέρεται το άρθρο 1 στοιχείο Γ της απόφασης 1999/437/ΕΚ του Συμβουλίου
                  17
               .
            
         
         
            
               (10)Όσον αφορά την Ελβετία, η παρούσα σύσταση αποτελεί ανάπτυξη των διατάξεων του κεκτημένου του Σένγκεν, κατά την έννοια της συμφωνίας μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς την υλοποίηση, την εφαρμογή και την ανάπτυξη του κεκτημένου του Σένγκεν, οι οποίες διατάξεις εμπίπτουν στον τομέα στον οποίο αναφέρεται το άρθρο 1 στοιχείο Γ της απόφασης 1999/437/ΕΚ
                  18
                σε συνδυασμό με το άρθρο 3 της απόφασης 2008/146/ΕΚ του Συμβουλίου
                  19
               .
            
            
               (11)Όσον αφορά το Λιχτενστάιν, η παρούσα σύσταση αποτελεί ανάπτυξη των διατάξεων του κεκτημένου του Σένγκεν, κατά την έννοια του πρωτοκόλλου μεταξύ της Ευρωπαϊκής Ένωσης, της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν για την προσχώρηση του Πριγκιπάτου του Λιχτενστάιν στη συμφωνία μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς την υλοποίηση, την εφαρμογή και την ανάπτυξη του κεκτημένου του Σένγκεν, οι οποίες διατάξεις εμπίπτουν στον τομέα στον οποίο αναφέρεται το άρθρο 1 σημείο Γ της απόφασης 1999/437/ΕΚ
                  20
               , σε συνδυασμό με το άρθρο 3 της απόφασης 2011/350/ΕΕ
                  21
               ,
            
            
               ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:
            
            
               Η σύσταση (ΕΕ) 2020/1632 τροποποιείται ως εξής:
            
            
               Στη μόνη σύσταση η φράση «σύσταση (ΕΕ) 2020/1475 του Συμβουλίου» αντικαθίσταται από τη φράση «σύσταση 2021/XXXX του Συμβουλίου».
            
            
               Βρυξέλλες,
            
            
               
                     Για το Συμβούλιο
               
               
                  Ο Πρόεδρος
               
            
         
         
            
                  
                     (1)
                  
                        ΕΕ L 337 της 14.10.2020, σ. 3.
               
               
                  
                     (2)
                  
                        Σύσταση (ΕΕ) 2021/119 του Συμβουλίου, της 1ης Φεβρουαρίου 2021, για την τροποποίηση της σύστασης (ΕΕ) 2020/1475 σχετικά με την εφαρμογή συντονισμένης προσέγγισης όσον αφορά τον περιορισμό της ελεύθερης κυκλοφορίας για την αντιμετώπιση της πανδημίας COVID-19 (ΕΕ L 36 I της 2.2.2021, σ. 1).
               
               
                  
                     (3)
                  
                        ΕΕ L 366 της 4.11.2020, σ. 25.
               
               
                  
                     (4)
                  
                        Κανονισμός (ΕΕ) 2021/953 του Ευρωπαϊκού Κοινοβουλίου και του Συμβουλίου, της 14ης Ιουνίου 2021, σχετικά με πλαίσιο για την έκδοση, την επαλήθευση και την αποδοχή διαλειτουργικών πιστοποιητικών εμβολιασμού κατά της COVID-19, διαγνωστικού της ελέγχου και ανάρρωσης από αυτή (Ψηφιακό Πιστοποιητικό COVID της ΕΕ) με σκοπό να διευκολυνθεί η ελεύθερη κυκλοφορία κατά τη διάρκεια της πανδημίας της COVID-19 και 
                        κανονισμός (ΕΕ) 2021/954 του Ευρωπαϊκού Κοινοβουλίου και του Συμβουλίου, της 14ης Ιουνίου 2021, σχετικά με πλαίσιο για την έκδοση, την επαλήθευση και την αποδοχή διαλειτουργικών πιστοποιητικών εμβολιασμού κατά της COVID-19, διαγνωστικού της ελέγχου και ανάρρωσης από αυτή (Ψηφιακό Πιστοποιητικό COVID της ΕΕ) όσον αφορά υπηκόους τρίτων χωρών που παραμένουν ή διαμένουν νόμιμα στις επικράτειες κρατών μελών κατά τη διάρκεια της πανδημίας της COVID-19 (ΕΕ L 211 της 15.6.2021, σ. 24).
               
               
                  
                     (5)
                  
                        Σύσταση (EE) 2021/961 του Συμβουλίου, της 14ης Ιουνίου 2021, για την τροποποίηση της σύστασης (ΕΕ) 2020/1475 σχετικά με την εφαρμογή συντονισμένης προσέγγισης όσον αφορά τον περιορισμό της ελεύθερης κυκλοφορίας για την αντιμετώπιση της πανδημίας COVID-19 (ΕΕ L 213I της 16.6.2021, σ. 1).
               
               
                  
                     (6)
                  
                        Έκθεση της Επιτροπής προς το Ευρωπαϊκό Κοινοβούλιο και το Συμβούλιο σύμφωνα με το άρθρο 16 παράγραφος 1 του κανονισμού (ΕΕ) 2021/953 του Ευρωπαϊκού Κοινοβουλίου και του Συμβουλίου σχετικά με πλαίσιο για την έκδοση, την επαλήθευση και την αποδοχή διαλειτουργικών πιστοποιητικών εμβολιασμού κατά της COVID-19, διαγνωστικού της ελέγχου και ανάρρωσης από αυτή (Ψηφιακό Πιστοποιητικό COVID της ΕΕ) με σκοπό να διευκολυνθεί η ελεύθερη κυκλοφορία κατά τη διάρκεια της πανδημίας της COVID-19 [COM(2021) 649 final].
               
               
                  
                     (7)
                  
                        Διατίθεται στη διεύθυνση: 
                  https://www.europarl.europa.eu/at-your-service/files/be-heard/eurobarometer/2021/soteu-flash-survey/soteu-2021-report-en.pdf
               
               
                  
                     (8)
                  
                        Ισλανδία, Λιχτενστάιν και Νορβηγία.
               
               
                  
                     (9)
                  
                        Οι πολίτες της Ένωσης και οι Ελβετοί υπήκοοι απολαύουν αμοιβαίων δικαιωμάτων εισόδου και διαμονής βάσει της συμφωνίας μεταξύ της Ευρωπαϊκής Κοινότητας και των κρατών μελών της, αφενός, και της Ελβετικής Συνομοσπονδίας, αφετέρου, για την ελεύθερη κυκλοφορία των προσώπων (
                  ΕΕ L 114 της 30.4.2002, σ. 6
                  ).
               
               
                  
                     (10)
                  
                        
                  https://ec.europa.eu/info/live-work-travel-eu/coronavirus-response/safe-covid-19-vaccines-europeans/eu-digital-covid-certificate_el#recognition-of-covid-certificates-from-third-non-eu-countries
                  .
               
               
                  
                     (11)
                  
                        COM(2021) 649 final.
               
               
                  
                     (12)
                  
                        
                  https://www.ecdc.europa.eu/sites/default/files/documents/covid-19-rapid-risk-assessment-16th-update-september-2021.pdf
                  . 
               
               
                  
                     (13)
                  
                        COM(2021) 749 final.
               
               
                  
                     (14)
                  
                        COM(2021) 749 final.
               
               
                  
                     (15)
                  
                        Σύσταση (ΕΕ) 2020/1475 του Συμβουλίου, της 13ης Οκτωβρίου 2020, σχετικά με την εφαρμογή συντονισμένης προσέγγισης όσον αφορά τον περιορισμό της ελεύθερης κυκλοφορίας για την αντιμετώπιση της πανδημίας COVID-19 (ΕΕ L 337 της 14.10.2020, σ. 3).
               
               
                  
                     (16)
                  
                        Απόφαση 2002/192/ΕΚ του Συμβουλίου, της 28ης Φεβρουαρίου 2002, σχετικά με το αίτημα της Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (ΕΕ L 64 της 7.3.2002, σ. 20).
               
               
                  
                     (17)
                  
                        ΕΕ L 176 της 10.7.1999, σ. 36.
               
               
                  
                     (18)
                  
                        ΕΕ L 53 της 27.2.2008, σ. 52.
               
               
                  
                     (19)
                  
                        Απόφαση 2008/146/ΕΚ του Συμβουλίου, της 28ης Ιανουαρίου 2008, για τη σύναψη εξ ονόματος της Ευρωπαϊκής Κοινότητας της συμφωνίας μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς την υλοποίηση, την εφαρμογή και την ανάπτυξη του κεκτημένου του Σένγκεν (ΕΕ L 53 της 27.2.2008, σ. 1).
               
               
                  
                     (20)
                  
                        ΕΕ L 160 της 18.6.2011, σ. 21.
               
               
                  
                     (21)
                  
                        Απόφαση 2011/350/ΕE του Συμβουλίου, της 7ης Μαρτίου 2011, για τη σύναψη, εξ ονόματος της Ευρωπαϊκής Ένωσης, του πρωτοκόλλου μεταξύ της Ευρωπαϊκής Ένωσης, της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν για την προσχώρηση του Πριγκιπάτου του Λιχτενστάιν στη συμφωνία μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς τη θέση σε ισχύ, την εφαρμογή και την ανάπτυξη του κεκτημένου του Σένγκεν, όσον αφορά την κατάργηση των ελέγχων στα εσωτερικά σύνορα και την κυκλοφορία των προσώπων (ΕΕ L 160 της 18.6.2011, σ. 19).